בזמן שבביהמ"ש נשמעות עדויות על הבחישה הפלילית לכאורה של רה"מ לשעבר נתניהו בתקשורת, ראש האופוזיציה מתגייס לקמפיין ערוץ 14 (לשעבר ערוץ 20) • בעבר כפה נתניהו שינוי רגולטורי לטובת הערוץ, המעניק לו סיקור אוהד באופן מופגן • הפרסומת מנוגדת להוראות קודמות של ועדת האתיקה - אך נכון להיום היא עדיין לא קיימת
"הורידו כעת את האפליקציה של ערוץ 14, ערוץ החדשות של ישראל!" הנחה ראש האופוזיציה בנימין נתניהו את שניים וחצי מיליון עוקביו השבוע (ג) בפייסבוק ובטוויטר. יומיים קודם לכן זכה נתניהו לראיון מלטף באותו ערוץ, במשדר הפתיחה החגיגי לרגל המעבר לערוץ 14 בשלט ושינוי השם "ערוץ 20" ל"עכשיו 14". ההתגייסות הבוטה לקמפיין הפרסומי היא רק החוליה האחרונה בשרשרת מהלכים שנקט נתניהו לטובת הערוץ ובעליו, איל ההון יצחק מירלרשווילי. כראש ממשלה, נתניהו לחץ בכל כוחו, בחקיקת בזק בכנסת ובהתערבות ברגולציה תוך ניסיון לדרוס את מועצת הכבלים והלווין, על מנת שהערוץ, שהוקם כערוץ מורשת האמור לשדר תכנים הקשורים לדת ומסורת, יהפוך לערוץ חדשות. במועצת הכבלים והלוויין התנגדו לשינוי בדיעבד של תנאי רישיון השידור, אותו הפר הערוץ שוב ושוב (בין השאר, כששידר ראיון עם נתניהו). בשיא מסע הלחצים של נתניהו, הנחה ראש הממשלה את שר התקשורת איוב קרא לבטל כליל את מועצת הכבלים והלווין כדי לקדם את שינוי הרישיון. השיחה בין השניים נחשפה על ידי ספי עובדיה בערוץ 13. עוד קודם לכן, ח"כים מהליכוד קידמו את הנושא בחקיקה חפוזה: הדיונים הופקעו מוועדת הכלכלה, בראשה עמד ח"כ איתן כבל מהאופוזיציה. הוקמה וועדה מיוחדת בכנסת בראשות ח"כ יואב קיש מהליכוד. הדיונים התרחשו בחטף וללא הליך ראוי, תוך התעלמות מביקורת משרד המשפטים. בימים אלה מתנהל בירושלים משפטו הפלילי של נתניהו, ששניים משלושת האישומים שבמרכזו נסובים על עסקאות תן וקח חשודות בפלילים של נתניהו עם מו"לים וכלי תקשורת. ב"תיק 4000" נאשם נתניהו כי התערב ברגולציה לטובת חברת בזק, בעוד בעל השליטה שאול אלוביץ מעניק לנתניהו מעורבות מרחיקת לכת בתכנים ובמינויים באתר "וואלה" שבבעלותו. נראה כי ההירתמות של ערוץ 20 לטובת האינטרסים של נתניהו בולטת לא פחות מזו של "וואלה" בזמנו: פרשנים ושדרנים חוזרים שוב ושוב על תזת "התיקים תפורים" ו"התיקים מתפוררים" ביחס למשפט המתנהל כעת, תוך האשמות מתוזמרות כלפי הפרקליטות והיועץ המשפטי לממשלה. כך גם ביחס למשפחת נתניהו, כשאחד המקרים הבולטים הוא ראיון מלטף וארוך של שרה נתניהו לשמעון ריקלין ב-2017. בנו של נתניהו, יאיר, אף הצטרף לתוכנית בערוץ. לאחרונה נחשף בעין השביעית כי פעיל ליכוד שנתניהו ניסה להציב כפובליציסט ב"וואלה" וב"מעריב" – כך לפי עדותו של ניר חפץ – הפך לפאנליסט בערוץ. אולם עד כה הקשר בין הערוץ ובעליו לבין נתניהו, טרם נחקר. דו"ח מבקר מדינה אחד, מסורס למדי, הילך בשולי הנעשה במועצת הכבלים והלווין. גם מבלי להידרש לאספקט הפלילי, כבר כעת נראה שנתניהו עובר על הנחיות קודמות של ועדת האתיקה ושל היועץ המשפטי לממשלה, האוסרות על נבחרי ציבור לפרסם גופים מסחריים. "אסור לחברי הכנסת לתת חסות, לסייע או לקדם גורמים מסחריים", קבעה בעבר הוועדה, שבכנסת הנוכחית טרם החלה לפעול בשל מחלוקת בין הקואליציה לאופוזיציה על ייצוג חברי הכנסת ומינוי יו"ר הוועדה, וסירוב של הליכוד לקחת חלק בשורותיה. באוקטובר האחרון פרסמנו ב"שקוף" כי חברי הכנסת עמיחי שיקלי, שמחה רוטמן ואמיר אוחנה השתתפו בקמפיין פרסומי של הוצאת הספרים "שיבולת". במקרה זה, היועץ המשפטי של הכנסת סבר כי לא מדובר בעבירה אתית. בפניית "שקוף" לייעוץ המשפטי של הכנסת בנושא, בהיעדר ועדת אתיקה, אישרה היועצת כי "אכן, חל איסור על חברי הכנסת לסייע בקידומם של גורמים מסחריים, בין היתר באמצעות נתינת חסות, קידום מכירות, מיתוג, או יחסי ציבור", אך לצד זאת הוסיפה כי "לחבר הכנסת חופש פעולה רחב במילוי תפקידו, שליחותו הציבורית, וקידום מדיניות וערכים. פעולות שכאלו מצויות בליבת עבודתם של חברי הכנסת. יש הבדל בין ביטוי של השקפת עולם שמרנית במסגרת סרטון של גוף עסקי לבין המלצה על קניית פיצה ברשת מסחרית מסוימת". ההידרשות של היועצת המשפטי של הכנסת להשתתפות של נבחר ציבור בפרסומת לרשת פיצות אינה היפותטית: כך בדיוק עשה בעבר חבר הכנסת מהליכוד אורן חזן. דווקא הדוגמה הזו ממחישה את הבעייתיות שבקביעת היועץ המשפטי של הכנסת, הפותח פתח למסמוס מוחלט של הוראות האתיקה.  כמו חברי הכנסת שטענו כי הם מקדמים את הוצאת הספרים מסיבות אידיאולוגיות, כך גם ח"כ חזן טען כי התגייס לקמפיין רשת הפיצריות משום שהבטיחו לתרום מכספי הלקוחות לחיילים בודדים. שנה קודם לכן טענה שרת התרבות מירי רגב שקידמה את תוכניתו של אייל גולן בערוץ 24, כדי "לעודד את הזמר המזרחי". סגן שר החוץ עידן רול מיש עתיד, שפרסם לאחרונה חברה שמלווה זוגות להט"ב בהליך הפונדקאות טען כי רואה בכך שליחות ציבורית. כך גם ח"כ נתניהו יוכל לטעון כי הערוץ מקדם את ערכי הציבור שבשליחותו נבחר. כך יכול כל נבחר ציבור לשווק כל חברה מסחרית שטרחה לעטות מעטה אידיאולוגי.  דווקא על רקע העדויות הנשמעות במשפט המו"לים ונתניהו, על קשרי הגומלין המושחתים בין נבחרי ציבור לכלי תקשורת, אפשר היה לצפות כי בכנסת יקפידו פי כמה על אכיפת הוראות האתיקה האוסרות על נבחרי ציבור להשתתף בקמפיינים מסחריים, בוודאי כשהקמפיין המסחרי הוא של כלי תקשורת, ועוד יותר כשמדובר בכלי תקשורת המקדם ללא לאות את אותו נבחר ציבור. 